گیلاني: پاکستان امریکې نه د معافۍ غوښتنه نه ده کړې
تیر کال د نومبر په میاشت کې د پاکستان پوځ د مومندو په سلاله چیک پوسټ باندې د نیټو په هوائي حمله کې ٢۴ پاکستاني عسکر ووژل شول. نیټو او امریکائي چاوراکو د مومندو په پیښه خفگان څرگند کړی
د پاکستان وزیراعظم یوسف رضاگیلاني وئیلي تیر کال په مومندو قبائیلي سیمه کې د ٢۴ پاکستاني عسکرو د وژنې د پیښې په سر يي امریکې نه د معافۍ غوښتنه نه ده کړې خو غواړي چې امریکې سره په اهمو معاملاتو تعلقاتو د پاره دې نوي شرائط ووټاکلی شي. وزیراعظم گیلاني د اتوار په ورځ په لاهور کې خبریالانو سره خبرې اترې کولې چې په مهال يي هغه وویل پارلیمان به د گل په ورځ امریکې سره د تعلقاتو په تگ لاره بحث کوي او په دې لړ کې به د اړونده عناصرو رائې اخستلی کیږي او ددې ورستو به د امریکې سره د تعلقاتو د پاره شرائط او تجاویزو ته حتمي شکل ور کولی شي. وزیراعظم گیلاني وویل په دې لړ کې حکومت د پارلیمان ملاتړ ته اړتیا لري. هغه زیاته کړه امریکې سره د تعلقاتو شرائط به د نیټو او ائیساف سره هم د پاکستان د تعلقاتو د پاره تگ لار برابروي. هغه وویل د پاکستان د خارجه تگ لارې په موضوع او د نړۍ سره د پاکستان د تعلقاتو په اړه غور او بحث به اوس په پارلیمان کې کولی شي. تیر کال د نومبر په میاشت کې د پاکستان پوځ د مومندو په سلاله چیک پوسټ باندې د نیټو په هوائي حمله کې ٢۴ پاکستاني عسکر ووژل شول. نیټو او امریکائي چاوراکو د مومندو په پیښه خفگان څرگند کړی او پاکستان سره يي د عسکرو په وژل کیدو غمرازي کړې ده. د پېښې په حقله د نیټو په تحقیقاتي رپورټ وویل شوې چې افغانستان کې د نړې والو ځواکونو او پاکستان په منځ کې ناقص رابطو په وجه رامنځته شوې ده خو پاکستان د نیټو رپورټ رد کړی دی. د پیښې په ترڅ کې د پاکستان او امریکې تعلقات د سخت تاؤتریخوالی سره مخاخ شوې دي. پاکستان په خپله خاوره افغانستان کې میشته نیټو ځواکونو د پاره د رسد لار تړلې ده او وئیلي دې د پاکستان پارلیمان به د امریکې سره د تعلقاتو تگ لارې ته بیا کتنه کوي او ددې د پاره به نوي شرائط واضح کوي.